input: KOMISIJAS ĪSTENOŠANAS REGULA (ES) Nr. 168/2014
  (2014. gada 21. februāris),
  ar ko groza Regulu (EK) Nr. 555/2008 attiecībā uz ziņošanu par dalībvalstu atbalsta programmām un attiecībā uz to novērtējumu
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 54. panta c) punktu,
  tā kā:
  (1)
  Komisijas Regulas (EK) Nr. 555/2008 (2) 35. pantā ir paredzēti sīki izstrādāti noteikumi par to, kā īstenojams Padomes Regulas (EK) Nr. 1234/2007 (3) 188.a panta 5. un 6. punkts attiecībā uz ziņošanu par dalībvalstu atbalsta programmām vīna nozarē un šo programmu novērtējumu. No 2014. gada 1. janvāra Regula (EK) Nr. 1234/2007 ir atcelta un aizstāta ar Regulu (ES) Nr. 1308/2013.
  (2)
  Regulā (ES) Nr. 1308/2013 nav iekļauts noteikums par dalībvalstu atbalsta programmu paziņošanu un novērtējumu, kas savukārt bija paredzēts Regulas (EK) Nr. 1234/2007 188.a panta 5. un 6. punktā, bet Komisija tiek pilnvarota ar īstenošanas aktiem pieņemt pasākumus šajā sakarā. Tāpēc Regulas (EK) Nr. 555/2008 35. pants būtu jāpielāgo.
  (3)
  Tāpēc Regula (EK) Nr. 555/2008 būtu attiecīgi jāgroza.
  (4)
  Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
  IR PIEŅĒMUSI ŠO REGULU.
  1. pants
  Regulas (EK) Nr. 555/2008 35. pantu groza šādi:
  1)
  panta 1. punktu aizstāj ar šādu:
  “1. Ik gadu dalībvalstis līdz 1. martam iesniedz Komisijai ziņojumu par to pasākumu īstenošanu iepriekšējā finanšu gadā, kas paredzēti Eiropas Parlamenta un Padomes Regulas (ES) Nr. 1308/2013 (4) II daļas I sadaļas II nodaļas 4. iedaļā minētajās dalībvalstu atbalsta programmās.
  Šajos ziņojumos uzskaita un apraksta pasākumus, kuriem šīs atbalsta programmas satvarā piešķirta Savienības palīdzība.
  Šos ziņojumus dalībvalstis iesniedz Komisijai šīs regulas V un VI pielikumā norādītajā formātā. Attiecīgajās tabulās ietvertā informācija tiek norādīta par katru gadu par atbalsta programmas pasākumiem:
  a)
  programmu plānošanas periodā jau radušos izdevumu saraksts pa finanšu gadiem, kas nekādā gadījumā nedrīkst pārsniegt dalībvalstij noteikto Regulas (ES) Nr. 1308/2013 VI pielikumā norādīto budžeta apjomu;
  b)
  atbalsta prognozes turpmākajiem finanšu gadiem līdz paredzētā atbalsta programmas īstenošanas perioda beigām, nepārsniedzot dalībvalstij noteikto Regulas (ES) Nr. 1308/2013 VI pielikumā norādīto budžeta apjomu un nodrošinot saskaņotību ar pēdējo atjauninājumu, kas iesūtīts saskaņā ar šīs regulas 3. pantu.
  2)
  panta 4. punktu aizstāj ar šādu:
  “4. Dalībvalstis līdz 2014. gada 1. martam un otrreiz līdz 2017. gada 1. martam iesniedz Komisijai atbalsta programmu izmaksu un ieguvumu novērtējumu, kā arī norāda, kā palielināt programmu efektivitāti.
  Šos novērtējumus dalībvalstis iesniedz Komisijai šīs regulas V un VI pielikumā norādītajā formātā. Turklāt secinājumiem pievieno šādus punktus:
  -
  :
  C1.
  :
  Atbalsta programmas izmaksu un ieguvumu novērtējums,
  -
  :
  C2.
  :
  Atbalsta programmas efektivitātes uzlabošanas veidi.”
  2. pants
  Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
  Šī regula uzliek saistības kopumā un ir tieši piemērojama visās dalībvalstīs.
  Briselē, 2014. gada 21. februārī